Mii de oameni au manifestat în Malmo faţă de participarea Israelului Eurovision. Greta Thunberg, între participanţi
Mii de manifestanţi pro-palestinieni s-au adunat în oraşul suedez Malmo pentru a protesta faţă de participarea Israelului la concursul Eurovision, scrie BBC.
Manifestaţia are loc în timp ce oraşul găzduieşte joi seară cea de-a doua semifinală a concursului, în care va cânta Eden Golan, participanta Israelului.
Miercuri, Golan a fost huiduită în timpul unei repetiţii a cântecului său "Hurricane".
De asemenea, a avut loc o demonstraţie mai mică de susţinere a Israelului.
Activista pentru climă Greta Thunberg s-a numărat printre cei care au participat la protestul pro-palestinian.
Ea a declarat pentru BBC că există o "obligaţie morală de a acţiona" şi de a se exprima împotriva operaţiunii militare israeliene din Gaza.
"Dacă suntem zeci de mii de oameni care inundăm străzile din Malmo atunci când are loc Eurovisionul, spunând că nu vom accepta ca acest lucru să continue, atunci este un semnal foarte puternic - şi face diferenţa", a spus Thunberg.
O altă protestatară, Matilda Varatta, a declarat pentru agenţia de ştiri Reuters că şi-ar dori ca Israelul să fie descalificat, aşa cum a fost cazul Rusiei în 2022, în urma invaziei sale la scară largă în Ucraina.
"Nu este adevărat că Eurovisionul nu este politic, a fost întotdeauna politic şi va fi întotdeauna", a spus ea.
Anterior, Golan a declarat că este "mândră să îşi reprezinte ţara" şi că "nimic nu o va descuraja".
"Sunt concentrată pe muzică, pe energia bună şi sunt atât de mulţi oameni care mă susţin şi simt că am o mare onoare să îmi reprezint ţara, mai ales în aceste vremuri".
La demonstraţia pro-Israel, oamenii au putut fi auziţi cântând "Hurricane" în sprijinul artistei, în mijlocul unei prezenţe semnificative a poliţiei.
"Nu sunt atât de interesată de Eurovision", a declarat o demonstrantă, Yael Sages Wahlström, pentru ziarul suedez Svenska Dagbladet. "Dar, din moment ce a fost o furtună de ură atât de mare împotriva Israelului, am vrut să susţin".
Societatea israeliană de radiodifuziune, care organizează participarea ţării la concurs, a declarat că a cerut Uniunii Europene de Radio şi Televiziune să împiedice repetarea incidentului de miercuri.
Autorităţile suedeze spun că au instituit măsuri de securitate sporite şi că sunt pregătite pentru posibile tulburări.
În prezent, Israelul este implicat într-o campanie militară în Gaza, lansată ca răspuns la atacul transfrontalier al Hamas asupra sudului Israelului din 7 octombrie.
Aproximativ 1.200 de persoane au fost ucise şi alte 252 au fost luate ostatice. De atunci, peste 34.900 de persoane au fost ucise în Gaza, potrivit Ministerului Sănătăţii din teritoriu, administrat de Hamas.
Sursa: News.ro
Dată publicare:
09-05-2024 22:29